टेलर का शतक बेकार, बांग्लादेश ने जिम्बाब्वे को हराया  
बांग्लादेश ने चौथे एकदिवसीय मैच में जिम्बाब्वे को 80 गेंद शेष रहते छह विकेट से हराकर दौरे पर अपनी पहली जीत दर्ज की।
रूबेल हुसैन की तूफानी गेंदबाजी के बाद तमीम इकबाल की धमाकेदार बल्लेबाजी की मदद से बांग्लादेश ने ब्रेंडन टेलर के शतक को बेकार करते हुए चौथे एकदिवसीय मैच में जिम्बाब्वे को 80 गेंद शेष रहते छह विकेट से हराकर दौरे पर अपनी पहली जीत दर्ज की।  रुबेल (31 रन पर चार विकेट) की धारदार गेंदबाजी के सामने जिम्बाब्वे की टीम टेलर की 106 रन की पारी के बावजूद 48.2 ओवर में 199 रन पर ढेर हो गई। टेलर ने 137 गेंद का सामना करते हुए सात चौके और एक छक्का मारा।  टेलर के अलावा जिम्बाब्वे की ओर से केवल एल्टन चिगुम्बुरा (31) ही टिककर बल्लेबाजी कर पाए। उन्होंने अपने कप्तान टेलर के साथ पांचवें विकेट के लिए 94 रन की साझेदारी की।  लक्ष्य का पीछा करने उतरे बांग्लादेश को तमीम (61) और इमरूल कायेस (28) की जोड़ी ने पहले विकेट के लिए सिर्फ 4.4 ओवर में 46 रन जोड़कर तूफानी शुरुआत दिलाई। तमीम ने मशफिकुर रहीम (16) के साथ भी तीसरे विकेट के लिए 50 रन जोड़े।  बांग्लादेश की टीम ने हालांकि सात रन के भीतर तमीम और मुशफिकुर के विकेट गंवा दिए। रेमंड प्राइस ने तमीम को पगबाधा आउट किया जबकि काइल जार्विस ने मुशफिकुर को वुसी सिबांडा के हाथों कैच कराया। तमीम ने 53 गेंद का सामना करते हुए नौ चौके जड़े।